Author: x
Last saved by: sulik

Dôvodová správa
A.	Všeobecná časť
Dňa 23. marca 2004 vláda Slovenskej republiky rozhodla poskytnúť z verejných financií jednorazový príspevok poberateľom dôchodkov priznaných podľa všeobecných predpisov o sociálnom zabezpečení a vyplácaných Sociálnou poisťovňou alebo príslušným orgánom sociálneho zabezpečenia silových rezortov. Jednorazový príspevok ako sociálna dávka bude podľa § 9 ods. 2 písm. b) zákona č. 595/2003 Z. z. o dani z príjmov oslobodený od dani z príjmov.
Cieľom predloženého návrhu zákona je zmierniť prechodné vplyvy systémových zmien realizovaných v hospodárstve Slovenskej republiky na sociálnu situáciu dôchodcov.
Súčasne sa navrhuje doplnenie zákona o životnom minime tak, aby jednorazový príspevok sa nezapočítaval do príjmov na účely určenia súm životného minima, t.j. aj na určenie sumy dávky v hmotnej núdzi.
Zmenou a doplnením zákona o rodičovskom príspevku sa navrhuje zabezpečiť zvýšenie sumy rodičovského príspevku ako štátnej sociálnej dávky s účinnosťou od 1. júla 2004.
Výdavky spojené s poskytnutím jednorazového príspevku budú financované z prostriedkov štátneho rozpočtu sa predpokladajú  vo výške 23 609 tis. Sk a z prostriedkov základných fondov dôchodkového poistenia Sociálnej poisťovne sa predpokladajú vo výške 1,225 mld. Sk.
Výdavky spojené so zvýšením súm rodičovského príspevku od 1. júla 2004 financované z prostriedkov štátneho rozpočtu sa predpokladajú v roku 2004 vo výške 223 mil. Sk.
Návrh zákona nemá  vplyv na zamestnanosť a na tvorbu pracovných miest.
Predložený návrh zákona je v súlade s Ústavou Slovenskej republiky.
Problematika poskytovania jednorazového príspevku, životného minima a úpravy súm rodičovského príspevku nie je v práve ES/EÚ upravená.

Doložka zlučiteľnosti
návrhu zákona s právom Európskych spoločenstiev a právom Európskej únie
1. Navrhovateľ zákona: vláda Slovenskej republiky
2. Názov návrhu zákona: Zákon o vyplatení jednorazového príspevku poberateľovi dôchodku v roku 2004 a o zmene a doplnení niektorých zákonov
3. Záväzky Slovenskej republiky vo vzťahu k Európskym spoločenstvám a Európskej únii:
a)	Problematika návrhu zákona nie je prioritou aproximácie práva podľa čl. 70 Európskej dohody o pridružení, bielej knihy, Partnerstva pre vstup, Národného programu pre prijatie acquis communautaire, screeningu, Pravidiel správy Európskej komisie o stave pripravenosti Slovenskej republiky na členstvo v Európskej únii a Prioritnou úlohou vlády Slovenskej republiky na rok 2004,
Návrh zákona nebol úlohou zahrnutou do Plánu legislatívnych úloh vlády Slovenskej republiky na rok 2004
b)	V práve Európskej únie nie je problematika návrhu zákona upravená.
4.   Problematika návrhu zákona:
a)	 
b)	problematika návrhu zákona nie je upravená v práve Európskych spoločenstiev,
c)	 
d)	problematika návrhu zákona nie je upravená ani v práve Európskej únie.
5.  Stupeň zlučiteľnosti návrhu zákona s právom Európskych spoločenstiev a právom Európskej únie: Vyjadrovanie stupňa zlučiteľnosti návrhu zákona s právom Európskych spoločenstiev a právom Európskej únie je bezpredmetné.
6.  Gestor: bezpredmetné
7.  Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev a právom Európskej únie: osobná účasť expertov Európskej únie a domácich expertov, ani iná forma expertnej spolupráce pri príprave návrhu zákona nebola

B.	Osobitná časť
K Čl. I
K § 1
	Navrhuje sa právna úprava poskytnutia jednorazového príspevku ako sociálnej dávky poberateľovi dôchodku priznaného podľa všeobecných predpisov o sociálnom zabezpečení, ktorý jeho poberateľovi  s bydliskom na území Slovenskej republiky vypláca Sociálna poisťovňa a príslušný orgán sociálneho zabezpečenia silových rezortov, ak nárok na jeho výplatu trvá alebo vznikol v období od 1. júla 2004 do 31. decembra 2004. Výška jednorazového príspevku sa navrhuje v sume  1 000 Sk.
	Navrhuje sa vyplatiť jednorazový príspevok len raz, a to aj v prípade, že sa poberateľovi vypláca viacero druhov dôchodkov.
	Navrhuje sa termín vyplatenia jednorazového príspevku osobitne pre dôchodky priznané pred 1. júlom 2004 a osobitne pre dôchodky, ktoré budú priznané od 1. júla 2004 do 31. decembra 2004.
	Navrhuje sa vylúčiť vyplatenie jednorazového príspevku poberateľovi pozostalostného dôchodku, ktorý bol vymeraný z dôchodku, ktorého poberateľovi sa už vyplatil jednorazový príspevok.
K § 2
	Navrhuje sa financovať úhradu nákladov na jednorazový príspevok z prostriedkov štátneho rozpočtu, ak ide o poberateľa  sociálneho dôchodku a poberateľku dôchodku manželky ako nesystémových dávok dôchodkového zabezpečenia vyplácaných Sociálnou poisťovňou alebo o poberateľa dôchodku vyplácaného orgánom sociálneho zabezpečenia silových rezortov. Ak ide o poberateľa starobného dôchodku, invalidného dôchodku, vdovského dôchodku, vdoveckého dôchodku a sirotského dôchodku vyplácaných Sociálnou poisťovňou, navrhuje sa financovať úhradu nákladov na jednorazový príspevok zo základných fondov dôchodkového poistenia Sociálnej poisťovne.
K Čl. II
	Navrhuje sa doplnenie zákona o životnom minime tak, aby jednorazový príspevok bol príjmom, ktorý sa nezapočítava do príjmov na účely určenia súm životného minima.
K Čl. III
	Navrhuje sa doplnenie zákona o rodičovskom príspevku, ktorým sa zabezpečí zvýšenie súm rodičovského príspevku od 1. júla 2004.

K Čl. IV.
	Účinnosť zákona sa navrhuje v zásade  od 1. júla 2004.